אכזבה בהנהלת הפועל י-ם משרון דרוקר
הכיסא מתחיל להתחמם (אלן שיבר). צפו בתקציר ההפסד לגלבוע
עודכן 11:50 18/03/2013
לאחר ה-92:77 לגלבוע/גליל, בדירקטוריון יבקשו הסברים
הפועל ירושלים הפסידה אמש (ראשון) 92:77 להפועל גלבוע/גליל באולם מלחה, ורשמה בכך הפסד שלישי ברציפות. הקבוצה שהייתה ממוקמת במקום השני, צנחה כבר למקום החמישי והאכזבה במועדון היא רבה, למרות הנסיבות המקלות.קרייג סמית' עזב את ישראל בסוף השבוע ומחליפו עדיין לא הגיע, רון סטיל עדיין לא השתלב לגמרי במקום ג'ייקוב פולן, והפציעות של אורי קוקיה ואלישי כדיר לא עוזרות גם הן. בכל זאת, בכירים במערכת מעבירים ביקורת על איך שהקבוצה נראית, ובכך על המאמן שרון דרוקר, אם כי מעמדו איתן כרגע.
בעוד שבועיים, ולאחר חג הפסח, תתקיים ישיבת דירקטוריון שנקבעה כבר לפני שבוע, ובה דרוקר יתן סקירה על מצב הקבוצה. יש לציין שהישיבה לא נקבעה בעקבות ההפסד אלא כאמור קודם לכן, אבל דרוקר יידרש לתת בה הסברים. על כל פנים, מהלך של פיטורים לא צפוי לקרות, אחרי שאתמול נשמעו קריאות מצד אוהדים שדרשו את התפטרותו בסיום המשחק.
אלישי כדיר מחלים מהר מהמצופה מהפציעה בברכו, נבדק אתמול ויתכן שישחק כבר במחזור הקרוב מול הפועל אילת ביום ראשון. אם לא יהיה כשיר למשחק הזה, הוא ישחק במשחק הראשון בפלייאוף. בירושלים מקווים שהפאוור פורוורד אותלו האנטר ינחת בישראל ביום שלישי, כך שיתכן שלרשות דרוקר יהיו 3 גבוהים (ג'וש דאנקן, האנטר וכדיר) כבר במשחק הבא, כאשר בשני המשחקים הקודמים היה לו רק אחד (דאנקן).
דניאל תמיר, הסנטר בן ה-22, שיחק 10 דקות וקלע אמש 5 נקודות. הוא סיפר: "קודם כל, אני מאוד שמח ששרון נתן לי את ההזדמנות. ניסיתי לעשות את הכי טוב שלי, אני חושב שלאט לאט אני מצליח לקנות את האמון שלו ולתת לו להבין שאני יכול לתת ולתרום, שלא יהיה לחוץ בזמן שאני על המגרש".
"אני בטוח שאפשר לתקן את המצב", הוסיף תמיר, "קודם כל חסר לנו שחקן גבוה וזה מפריע לנו במשחק שצריך לשחק בהרכבים שונים. אני מאמין שהצוות המקצועי ימצא את השחקן שחסר לנו ושנחזור למסלול הניצחונות, יש בין כולנו חיבור טוב מאוד ואווירה טובה באימונים, יש רצון גדול לנצח".